Tyrkvisjonens sangkonkurranse 2020

Tyrkvisjonens sangkonkurranse 2020, eller Türkvizyon Şarkı Yarışması 2020, var den fjerde utgaven av Tyrkvisjonens sangkonkurranse. Konkurransen ble arrangert av den tyrkiske musikk-TV-kanalen Türk Müzik Birliği (TMB TV) med en finale 20. desember 2020 i Tyrkias største by, Istanbul. 
Dette var tredje gang Tyrkia har vært vertskap for Tyrkvisjonens sangkonkurranse, og det var andre gang konkurransen ble arrangert i Istanbul. Programmet ble ledet fra et TV-studio i Istanbul hvor forhåndsinnsendte bidrag fra de ulike deltakerlandene og -regionene ble presentert.


== Bakgrunn ==
Tyrkvisjonens sangkonkurranse er en årlig sang- og musikkonkurranse som ble arrangert første gang i 2013. Av ulike årsaker har konkurransen ikke blitt avholdt etter 2015, og konkurransen i 2020 blir det fjerde arrangementet i løpet av en tidsperiode på syv år. 
Den 17. oktober 2020 offentliggjorde konkurransearrangøren TMB TV på sine nettsider og på sosiale medier at Tyrkvisjonens sangkonkurranse skal arrangeres som en internett-begivenhet i Istanbul i desember, med bidrag som er filmet på forhånd og sendt inn fra de ulike deltakerlandene og -regionene. I de tidligere årene konkurransen har vært avholdt har artistene fremført sine bidrag direkte på scenen i arrangørbyen. 


== Teknikk og forberedelser ==
Som følge av at konkurransen ble arrangert uten at deltakerne fremførte sine bidrag direkte på scenen i vertsbyen, skulle de ulike nasjonale og regionale organisatorene innen 15. september 2020 sende inn videoopptak av bidraget. De innsendte videoene skulle være i HD-kvalitet gjort fra tre ulike vinkler (helbilde, over brystet og et nærbildeopptak av bare hodet). Artistenes videobidrag skulle fremføres med en grønn chroma key-bakgrunn. 
TMB TVs samarbeidspartnere skulle også sende inn filmklipp som ble benyttet til å lage postkortene mellom bidragene.


== Konkurransens format ==


=== Programledere ===
Konkurransen ble presentert og ledet av Esra Balamir, Refik Sarıöz og Nermin Barıs fra et TV-studio. Det ble først offentliggjort to programledere, før det den 17. desember ble annonsert at to kvinner og en mann skulle være programledere. Esra Balamir fra Adana er kjent som skuespiller, sanger, modell og tidligere programleder i blant andre Kral TV. Refik Sarıöz er radio- og TV-vert. Nermin Barıs er en aserbajdsjansk programleder som også er kjent fra TMB TV. Hun var en av programlederne da Tyrkvisjonens sangkonkurranse ble arrangert i Kazan i 2014 og da Bala Türkvizyon ble arrangert i Istanbul i 2015.


=== Jury og avstemningsprosedyre ===
Juryen var sammensatt av ett medlem fra hver deltakerregion som ble valgt av lederen for regionens delegasjon, to personer fra TMB TV og en representant fra sponsorene. Juryens leder var Güneş Cingöz, lederen for Hviterusslands delegasjon og tidligere deltaker i konkurransen i 2013.
Hvert jurymedlem tildelte alle melodiene, med unntak av egen regions melodi, en poengsum mellom 1 og 10 poeng. Poengsummene ble sendt til jurylederen, og totalen ble avgitt som resultat. Jurymedlemmene fulgte finalen, og avga sine poeng fra sine respektive regioner, via en satelittforbindelse. De tre deltakerne med høyest poengsum mottok pengepremier. Vinneren blir i tillegg invitert til finalen i 2021 og blir gitt muligheten til å filme en musikkvideo av sitt bidrag. Avstemningsresultatene som ble presentert under sendingen viste uregelmessigheter i resultatene, da Sandžak Novi Pazars avgitte resultater viste at jurymedlemmet hadde avgitt null poeng til 15 regioner. En region sto oppført å ha mottatt null poeng fra Moskva. De endelige totale offisielle resultatene til enkelte regioner stemmer heller ikke med det totale antallet stemmer disse regionene fikk ifølge resultatene presentert fra hvert jurymedlem.   
I konkurransen skulle det i tillegg bli utdelt en publikumspris og priser fra sponsorene. Sympatiprisen fra publikum ble tildelt den artisten som fikk flest stemmer på konkurransens nettsted, hvor det ble lagt ut videoer av deltakere som fremfører sin egen versjon av «Sari gelin» Avstemningen ble startet 16. desember.
«Sari gelin» er en kjent folkesang fra Sør-Kaukasus som omhandler en gutts kjærlighet til en jente han ikke kan være sammen med.


== Deltakere ==
26 bidrag konkurrerte i finalen, noe som er det høyeste antallet deltakere hittil i konkurransens historie. 
Deltakerne representerte 15 ulike europeiske og asiatiske land, 7 regioner i Russland, én region i Serbia, én region i Moldova og to folkegrupper. I likhet med i 2015 ble det ikke arrangert delfinale, og alle bidragene konkurrererte på lik linje mot hverandre i finalen. Som følge av at deltakerne fra de russiske regionene trakk seg fra konkurransen i 2015 og de påfølgende fire årene med avlyste konkurranser, var ti av deltakerne i 2020 artister som opprinnelig ble valgt til å representere sitt land eller sin region i årene mellom 2015 og 2019.
Nogaienes ungdomsunion, som sto bak utvelgingen av Stavropols bidrag, var de første til å kunngjøre sin deltakelse på sosiale medier 5. oktober 2020. Kirgisistan og Tuva var de siste deltakerne som ble offentliggjort 15. desember.
Deltakernes startrekkefølge i finalen ble tilfeldig trukket av TMB TV 15. desember i et internett-møte med juryen.


=== Debut-regioner ===
De to landene Polen og Moldova, det russiske oblastet Tjumen, nogaier i Russland og uigurene i Kasakhstan debutererte i Tyrkvisjonens sangkonkurranse i 2020. Polen og Moldova skulle opprinnelig delta første gang i 2016. Den sibirtatariske befolkningen i Russland debuterte og ble representert som Trjumen. Nogaiene skulle debutere i 2015 som Stavropol og uigur-folket skulle opprinnelig delta i 2013 som Xinjiang, men de trakk seg da fra konkurransen.


=== Deltakere som trakk seg ===
Nederland og Sverige skulle debutere i konkurransen med henholdsvis Elcan Rzayev og Arghavan Agida.
Rzayev bekreftet senere at han måtte trekke seg fordi han ikke fikk muligheten til å filme sin opptreden før konkurransen som følge av landets strenge restriksjoner som var innført i forbindelse med covid-19.
Agida filmet sitt bidrag «Dirçəliş» 5. desember, og få dager senere ble det kjent at Sverige ikke skulle delta. Ifølge uoffisielle kilder skyldtes dette at bidraget ikke var filmet i henhold til arrangørens standarder. Rzayev og Agida skulle opprinnelig delta i 2016.
Albania skulle opprinnelig bli representert av Rovena Stefa som skulle fremføre «Zjarr». Stefa trakk seg senere av personlige årsaker, og Ilire Ismajli fikk tilbud om å delta for Albania. Ismajli hadde før dette fått tilbud om å delta i Tyrkvisjonens sangkonkurranse i 2021.


== Finale ==


== Kringkastere og jurymedlemmer ==


== Premier og priser ==


== Poengfordelingsskjema ==
Offisiell total: Det offisielle resultatet, og den endelige poengsummen hver region mottok, ifølge TMB TV (presentert under sendingen).
Total: Total poengsum hver region mottok hvis man summerer tallene i stemmeskjemaet (jurystemmer avgitt fra hvert enkelt jurymedlem, slik de ble presentert under sendingen)


== Se også ==
Eurovision Song Contest 2020
Junior Eurovision Song Contest 2020


== Referanser ==


== Eksterne lenker ==
Offisielt nettsted (tr)(ru)
TMB TV (tr)